Tárgy: TAK megalkotásához lakossági fórumokhoz tájékoztató
Tisztelt Lakosság!
A Településképi Arculati Kézikönyv elkészítését, a településkép védelméről szóló 2016. évi LXXIV. (Tktv.) 4. §-ban meghatározottak alapján kell elkészíteni. 
Településeink megjelenése a helyi kultúra meghatározó része. A hely, ahol élünk, meghatározza életünk minden pillanatát. Célja a magyar települések jellegzetes és értékes építészeti, arculati értékeinek megóvása.

Ennek a célnak az eléréséhez olyan szabályozásra van szükség, amely a településképi követelményeket tartalmazó önálló önkormányzati rendeletek településkép törvényi fogalmához illeszkedő, konkrét és mindenki számára megismerhető követelményeket támaszt.
A törvény lehetővé teszi, hogy az önkormányzat egy helyi jogszabályban határozza meg mindazon követelményeket, amelyeket a településkép védelme érdekében támasztani kíván.
A településképi rendelet szakmai megalapozása érdekében településképi arculati kézikönyv készül.

A kézikönyv a - települések természeti és épített környezete által meghatározott - településképi jellemzők bemutatásának és minőségi formálásának eszköze. A kézikönyv feltárja és ismerteti a településen belül jól elkülönülő egyes településrészek arculati jellemzőit és értékeit, és ennek figyelembevételével szöveges és képi megjelenítés formájában javaslatot tesz a településképhez illeszkedő építészeti elemek alkalmazására.

A településkép védelme szempontjából kiemelt területek
1. a világörökségi helyszín területe és védőövezetének területe;

2. a műemlék területe és a műemléki jelentőségű terület, a műemléki környezet területe;

3. a történelmi emlékhely és a nemzeti emlékhely, kiemelt nemzeti emlékhely;

4. a történeti kert és a történeti táj területe;

5. a védett temető területe;

6. a régészeti érdekű terület és a régészeti lelőhely területe;

7. a helyi jelentőségű védett érték területe;

8. a NATURA 2000 terület, a nemzeti park területe, a tájvédelmi körzet területe, az országos jelentőségű természetvédelmi terület, a fokozottan védett természetvédelmi terület, az országos ökológiai hálózat magterülete és ökológiai folyosó területe;

9. a tájképvédelmi terület, az egyedi tájérték területe;

10. a helyi jelentőségű természetvédelmi terület és a védett természeti érték.

A lakossági fórum célja, hogy a lakosság részére lehetőség legyen elmondani, bemutatni a település sajátosságait, annak fejlődési irányait, de összegezze azokat a már meglévő házakat, portákat, parkokat amik értéket képviselnek, és megőrzésre javasolják. Javaslat tehető, vélemény nyilvánítható a település tovább fejlődési irányaira, lehetőségeire is.  

Az önkormányzat képviselő-testület kéri, hogy akinek régi fényképe van a település valamelyik épülete előtt, ami hasznos információ lehet a település megjelenése tekintetében, az hozza magával a fórumra, vagy későbbiekben juttassa el az önkormányzathoz. 
